Idioma celtibero

O celtibero yera una luenga celta paleohispanica charrada en o centro-nord-este d'a peninsula Iberica dica o sieglo I.

 Distribución 
Se charraba en zonas de bellas provincias d'o centro y nord-este d'Espanya: Zaragoza, Teruel, Cuenca, Guadalachara, Segovia, Soria, Burgos y a comunidat autonoma de La Rioja, que en gran mesura yeran zonas an l'arqueolochía documenta a cultura celtiberica.

De seguro hi heba enclaus en atras zonas d'Espanya, porque Plinio deciba d'os celticos de Beturia (costa entre a Guadiana y o Guadalquivir) descienden d'os celtibers y les se pareixen en ritos, luenga y nombres de ciudaz como Nertobriga. Se sabe tamién que hi heba poblacions fortificadas por os celtibers chunto a os ibers ausetans.

A part de lo que deciba Plinio l'arqueolochía confirma mas enclaus celtas d'afinidat celtibera en l'Algarve (estelas) y Alentejo (ceramica con orichen posible entre os arevacos).

Enta l'uest d'a peninsula o celtibero yera en contacto con lenguas indeuropeas de clasificación polemica como o lusitano, propia de etnias como os lusitanos, vettons y puede que os vacceus.

 Fuents 
Entre as fuents destacan:
 Os bronces de Contrebia Belaisca, actual Botorrita.
 Inscripcions rupestres en o santuario de Penyalba de Bellestar, cerca d'o lugar de Bellestar, en a Comunidat de Teruel, escritas en alfabeto latino.
 Inscripcions en as teseras d'hospitalidat, a mas estensa a de Luzaga, en Guadalachara.

Y as mas chenerals en lenguas paleohispanicas:

 Inscripcions en monedas
 Toponimia y antroponimia.

 Descripción 
 Caracters arcaicos indoeuropeus: O celtibero teneba arcaísmos indoeuropeus que no apareixen en atra lengua celta:
Chenitivos singulars d'os temas en o-, que ye –o en cuenta de –i.
S'alzan os diftongos indoeuropeus –eu y –ei, (dativo Luguei de Penyalba de Bellestar).
Chenitivo –as d'os temas en a-
Uso de conchuncions como kue, nekue, y a conchunción uta, que tamién se conoixe en indoiranico.
 Caracters arcaicos celtas comuns con o gaelico: representaban feitos que antes se trobaban en o protocelta que se charraba en Europa Central, que evolucionoron ta atros caracters, pero que se conservoron en gaelico y celtibero por a posición marguinal suya.
 O celtibero se difenciaba d'o lepontico, galo y d'as luengas celtas de Britannia, (luengas galo-britónicas), y coincidiba con o gaelico, en que conservaba a -Kw- indoeuropea, y no la transformaba en P-. Asinas en gaelico "cabeza" se dice cenn, (y se diciría de manera pareixida en celtibero), en galo y en bretón se diz penn, como en Uther Penn Dragon; en gaelico se diz Mac, (fillo de), en galés se diz (m)ab.
 Atra coincidencia con o gaelico yera que conservaba a g- labiovelar.
 O gaelico mos puede servir pa interpretar o etnonimo "arevacos" como vacceus de l'est, igual que l'antigo reino de Arguill en Escocia que significa Oir Ghaedil, gaelicos de l'est.
 Caracters arcaicos celtas comuns con o lepontico: O celtiberico y o lepontico se pareixeban en que o celtiberico teneba un chenitivo singular –o, pa os temas en o-, y o lepontico lo teneba en –u, en cuenta de -i como en as atras lenguas celtas.
 Caracters comuns con o galo y o lepontico: O celtibero se pareixeba a o galo y a o lepontico en que teneba dativos plurals en –bhos, (-bo, -bi en galo), y acusativos –m, -n d'os temas en a-.

 Onomastica 
Bi ha toponimos celtibers caracteristicos:
Remataus en -briga, (pueyo, corona u mont fortificau): Nertobriga, Arcobriga, Munebrega, (antiga Mundobriga). Manimenos no siempre un topopónimo acabau en briga ye celta, Vallabriga vien d'o latín Aprica, abrigada
Con a radiz seg, (victoria): Segontia > Sigüenza, Segovia > Segovia, Sigueya, Seguisamo > Sasamón.
Con un superlativo en sama, xama, visible en a diosa gala Belisama, tenemos amás de Seguisamo, Uxama, (la muito alta, en Soria, y tamién atra en tierras autrigonas) y Ledaisama > Ledesma.
Atros topónimos curiosos son Clunia > Coruña del Conde, igual que a Coruña gallega, y Contrebia, nombre de diferents ciudaz celtiberas.
Se conoixen muitos antroponimos de celtibers, pero se troban por tota a peninsula, fuera y drentro de l'antiga Celtiberia. Entre os celtibers de tot ye Aius.
Son muito interesans os teonimos:
Neito: En o bronce de Botorrita sale Neito, y corresponde con o dios irlandés Neit
Lugus: o santuario de Penyalba de Bellestar li yera dedicau, apareixe mencionau en os bronces de Botorrita, y en una lapida d'Uxama, (Burgo de Osma). Corresponde con o dios irlandés Lug, conoixiu en tot o mundo celta, León d'el Roine vien de Lugdunum.
Ocnioroco: bi ha una lapida dedicada a Mercurius ocniorocus en Mont-reyal de Fariza, (Zaragoza), corresponde a l'irlandés Ogma y o galo Ogmios.

 Bibliografía 
 Guillermo Fatás Cabeza (coordinador): Los celtas en el valle medio del Ebro. C.A.I, 1989.

Categoría:Luengas celtas
Categoría:Luengas paleohispanicas
Categoría:Luengas muertas d'Espanya